Številka: 007-3/2017

Datum: 2. 2. 2017

**MESTNEMU SVETU**

**MESTNE OBČINE PTUJ**

Zadeva**: Predlog Pravilnika o odstranitvi, hrambi in izdaji nepravilno parkiranih vozil na območju Mestne občine Ptuj**

Na podlagi 23. člena Statuta Mestne občine Ptuj (Uradni vestnik Mestne občine Ptuj, št. 9/07) in v skladu s 76. členom Poslovnika Mestnega sveta Mestne občine Ptuj (Uradni vestnik Mestne občine Ptuj, št. 12/07, 1/09, 2/14 in 7/15) predlagam mestnemu svetu v obravnavo in sprejempredlog Pravilnika o odstranitvi, hrambi in izdaji nepravilno parkiranih vozil na območju Mestne občine Ptuj.

**Miran SENČAR,**

**župan Mestne občine Ptuj**

**Priloge:**

* predlog pravilnika,
* veljavni pravilnik.

**PREDLOG**

**FEBRUAR 2017**

Na podlagi 6. člena Zakona o pravilih cestnega prometa (Uradni list RS, št. 82/13-uradno prečiščeno besedilo in 68/16) in 12. člena Statuta Mestne občine Ptuj (Uradni vestnik Mestne občine Ptuj, št 9/07) je Mestni svet Mestne občine Ptuj na svoji \_\_\_\_\_seji, dne \_\_\_, sprejel

**PRAVILNIK**

**o odstranitvi, hrambi in izdaji nepravilno parkiranih vozil**

**na območju Mestne občine Ptuj**

1. **člen**

S tem pravilnikom se ureja postopek odvoza, hrambe in izdaje nepravilno parkiranih vozil na območju Mestne občine Ptuj.

1. **člen**

(1) Odvoz, hrambo, varovanje in izdajo nepravilno parkiranih vozil na območju Mestne občine Ptuj opravlja izvajalec gospodarske javne službe urejanja in vzdrževanja javnih parkirišč in odvoza nepravilno parkiranih vozil (v nadaljevanju: izvajalec), ki je registriran za to dejavnost ter zagotavlja ustrezen prostor za hrambo, varovanje in izdajo vozil.

(2) Odvoz nepravilno parkiranih vozil se opravlja s specialnim vozilom (pajek).

(3) Izvajalec mora zagotoviti celodnevno varovanje odpeljanih nepravilno parkiranih vozil pred novimi poškodbami in tatvino.

(4) Izvajalec je dolžan zagotoviti celodnevno vračanje odpeljanih nepravilno parkiranih vozil.

(5) Na vstopu v poslovne prostore izvajalca mora biti na vidnem mestu označen naziv izvajalca, telefonski kontakt, poslovni čas in postopek izdajanja vozil. Prav tako mora biti predpisana možnost in postopek prevzema odpeljanega nepravilno parkiranega vozila izven poslovnega časa izvajalca.

1. **člen**

Izvajalec mora voditi evidenco odpeljanih nepravilno parkiranih vozil, ki mora vsebovati:

* registrsko številko motornega vozila,
* znamko in barvo motornega vozila,
* datum, čas in lokacijo, s katere je bilo odstranjeno nepravilno parkirano vozilo,
* poškodbe na vozilu pred začetkom postopka odstranitve vozila,
* ime, priimek, naslov stalnega ali začasnega prebivališča in številko osebnega dokumenta osebe, ki je nepravilno parkirano vozilo prevzela in navedbo listin, s katero je bilo ugotovljeno lastništvo nad vozilom oziroma pravica uporabe motornega vozila.

1. **člen**

(1) Občinski redar odredi odstranitev oziroma odvoz vozila, ko osebno ugotovi, da je vozilo nepravilno parkirano in so izpolnjeni pogoji, določeni v zakonu, ki ureja pravila cestnega prometa in zakonu, ki ureja ceste.

(2) Občinski redar odredi odstranitev nepravilno parkiranega vozila, ki ne izpolnjuje pogojev določenih v zakonih iz prejšnjega odstavka, če je bila na nepravilno parkirano vozilo nameščena naprava, s katero se začasno prepreči odpeljati vozilo (lisice), lastnik ali imetnik pravice uporabe vozila pa v roku štiriindvajset ur po namestitvi ni zahteval odstranitve naprave. Lastniku vozila ali imetniku pravice uporabe vozila se obračunajo stroški določeni v 6. členu tega pravilnika.

(3) Občinski redar odredi odstranitev nepravilno parkiranega vozila, ki ne izpolnjuje pogojev določenih v zakonih iz prvega odstavka tega člena, če je nepravilno parkirano vozilo parkirano v javnem parku, na otroških ali športnih igriščih ali na površinah, na katerih se s soglasjem lokalne skupnosti za uporabo javne površine, načrtuje in pripravlja izvedba javne prireditve ali javnega shoda.

(4) Lastniku vozila ali imetniku pravice uporabe vozila se obračunajo stroški določeni v 6. členu tega pravilnika.

1. **člen**

(1) Občinski redar vozilo iz prejšnjega člena fotografira in na vetrobransko ali voznikovo bočno steklo namesti odredbo za odvoz nepravilno parkiranega vozila, ki mora vsebovati registrsko številko vozila, znamko in barvo vozila, čas in lokacijo ugotovitve prekrška ter zakonsko opredelitev prekrška. Hkrati na vozilo namesti tudi obvestilo o prekršku v skladu z zakonom, ki ureja prekrške.

(2) Občinski redar po telefonu obvesti izvajalca o potrebi za odstranitev nepravilno parkiranega vozila in izvajalca počaka pri vozilu.

(3) Občinski redar pregleda vozilo, fotografira morebitne vidne poškodbe na vozilu in jih evidentira v obliki uradnega zaznamka v svojo beležko.

1. **člen**

(1) V kolikor lastnik vozila, s katerim je storjen prekršek, pride do vozila preden občinski redar izda odredbo o odstranitvi nepravilno parkiranega vozila in če specialno vozilo še ni na poti na kraj prekrška, občinski redar postopek odstranitve vozila ustavi in o tem takoj obvesti izvajalca. Kršitelju se na kraju vroči obvestilo o prekršku ali se mu izda plačilni nalog ter odredi, da nepravilno parkirano vozilo takoj umakne.

(2) V kolikor lastnik vozila, s katerim je storjen prekršek, pride do vozila v času, ko je specialno vozilo zapustilo svojo izhodiščno točko, postopek nalaganja vozila v prekršku na specialno vozilo pa se še ni začel, lahko kršitelj izvajalcu na kraju plača ceno priprave na odvoz vozila, kot je določena v sklepu o potrditvi cen storitev v zvezi z odvozom nepravilno parkiranih vozil. V primeru takojšnjega plačila se postopek odstranitve nepravilno parkiranega vozila ustavi.

(3) V kolikor lastnik vozila, s katerim je storjen prekršek, pride do vozila v času, ko je izvajalec začel postopek nalaganja vozila v prekršku, na specialno vozilo, lahko kršitelj izvajalcu na kraju plača ceno odvoza nepravilno parkiranega vozila, kot je določena v sklepu o potrditvi cen storitev v zvezi z odvozom nepravilno parkiranih vozil. V primeru takojšnjega plačila in če lahko to stori varno za druge udeležence v prometu, se postopek odstranitve nepravilno parkiranega vozila ustavi, že naloženo vozilo pa se razloži iz specialnega vozila.

1. **člen**

(1) Občinski redar vroči izvajalcu en izvod odredbe za odstranitev nepravilno parkiranega vozila, ki je bila nameščena na vozilo.

(2) Pred odvozom nepravilno parkiranega vozila mora izvajalec skupaj z občinskim redarjem na kraju zapisniško ugotoviti, v kakšnem stanju je vozilo ter zapisati registrsko številko, barvo in tip vozila ter kje se motorno vozilo pred odstranitvijo nahaja. Če so na vozilu vidne poškodbe, se v zapisniku obvezno navedejo.

(3) Izvajalec mora pred nalaganjem vozila fotografirati vozilo in kraj, kjer se zapuščeno vozilo nahaja, podrobneje pa fotografira obstoječe poškodbe na vozilu.

1. **člen**

Izvajalec odgovarja za morebitne poškodbe ali tatvine vozila, za čas od pričetka izvajanja odredbe o odstranitvi vozila, do vrnitve vozila lastniku ali imetniku pravice uporabe vozila.

1. **člen**

Občinski redar o odvozu nepravilno parkiranega vozila obvesti policijo na številko 113 in sporoči na sedež medobčinskega redarstva.

1. **člen**

(1) Izvajalec preda vozilo lastniku ali imetniku pravice uporabe vozila na podlagi plačanega računa za odvoz in hrambo vozila. Stroški hrambe vozila začnejo teči štiriindvajset ur po izdaji odredbe iz prvega odstavka 5. člena pravilnika in se obračunajo po ceni določeni v sklepu o potrditvi cen storitev v zvezi s stroški deponiranja in varovanja vozila.

(2) Lastnik vozila ali imetnik pravice uporabe vozila mora poleg osebnega dokumenta s sliko predložiti listino s katero dokaže, da je lastnik ali imetnik pravice uporabe vozila.

1. **člen**

Z uveljavitvijo tega pravilnika preneha veljati Pravilnik o odstranjevanju nepravilno ustavljenih in parkiranih vozil (Uradni vestnik Mestne občine Ptuj, št. 5/97).

1. **člen**

Ta pravilnik začne veljati petnajsti dan po objavi v Uradnem vestniku Mestne občine Ptuj.

Številka: 007-3/2017

Datum:

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Obrazložitev:**

Trenutno veljavni Pravilnik o odstranjevanju nepravilno ustavljenih in parkiranih vozil (Uradni vestnik Mestne občine Ptuj, št. 5/97) je bil sprejet leta 1997, zaradi česar je že zastarel, prav tako pa ga je potrebno uskladiti z določbami Zakona o pravilih cestnega prometa (Uradni list RS, št. 82/13-uradno prečiščeno besedilo in 68/16; v nadaljevanju: ZPrCP). Zaradi navedenega smo pripravili predlog novega Pravilnika o odstranitvi, hrambi in izdaji nepravilno parkiranih vozil na območju Mestne občine Ptuj.

V skladu s 6. členom ZPrCP, so občine dolžne določiti pogoje in način odstranitve in hrambe vozil, nepravilno parkiranih in zapuščenih v smislu 19. člena ZPrCP. V skladu s 15. členom ZPrCP, nadzor nad izvajanjem 19. člena istega zakona izvajajo občinski redarji.

Predmetni pravilnik tako v skladu s 6. členom ZPrCP predpisuje postopek odvoza, hrambe in izdaje nepravilno parkiranih vozil na območju Mestne občine Ptuj, vključno s postopkom odreditve s strani občinskih redarjev. Aktivnosti odvoza, hrambe in izdaje vozil, kot koncesionar izvajajo Javne službe Ptuj, v skladu s Pogodbo o podelitvi koncesije za opravljanje izbirne lokalne gospodarske javne službe urejanja in vzdrževanja javnih parkirišč in odvoza nepravilno parkiranih vozil v Mestni občini Ptuj, pri čemer je predmet navedene pogodbe odvoz tako nepravilno parkiranih, kot tudi zapuščenih vozil, če so na javnih površinah in odločitev o tem sodi v pristojnost organov lokalne skupnosti. Odvoz zapuščenih vozil je sicer predmet ločenega pravilnika, ki je prav tako predložen v obravnavo na februarski seji mestnega sveta.

Pooblaščena uradna oseba v skladu z 19. členom ZPrCP odredi odstranitev oziroma odvoz vozila, ki je parkirano v nasprotju s predmetnim zakonom (nepravilno parkirano vozilo), če onemogoča drugemu udeležencu cestnega prometa varno nadaljevanje poti tako, da je pri izogibanju temu vozilu on ali kdo drug ogrožen ali bi glede na okoliščine lahko bil ogrožen, ali ovira druge udeležence cestnega prometa v smislu 1., 4., 16., 17., 18. ali 19. točke četrtega odstavka 65. člena ZPrCP ali predstavlja oviro na cesti, kot to določa zakon, ki ureja ceste. Navedene točke četrtega odstavka 65. člena ZPrCP, v katerih je potrebno odrediti odvoz nepravilno parkiranega vozila, obsegajo naslednje situacije:

* ustavitev in parkiranje na prehodu za pešce, stezi za pešce, pločniku ali v območju za pešce; če je s predpisano prometno signalizacijo dovoljeno parkiranje na pločniku, mora biti za pešce zagotovljen najmanj 1,60 m širok del pločnika, ki ne sme mejiti na vozišče;
* ustavitev in parkiranje na kolesarski stezi, kolesarski poti, pešpoti ali kolesarskem pasu;
* ustavitev in parkiranje na mestu, na katerem bi parkirano vozilo onemogočilo vključitev v promet že parkiranemu vozilu ali onemogočilo dovoz na dvorišče stavbe, do garaže, skladiščnega prostora ali drugega podobnega objekta ali do zasebnega zemljišča, pri čemer mora biti dovoz na dvorišče, v objekt ali k objektu, pred katerim je prepovedana ustavitev ali parkiranje, na vhodu označen s predpisano prometno signalizacijo, če pa so na vozišču pri vhodu označena parkirna mesta, pa tudi s predpisano označbo na vozišču;
* ustavitev in parkiranje na označenem parkirnem prostoru za invalide;
* ustavitev in parkiranje na označenih poteh, namenjenih intervencijskim vozilom;
* ustavitev in parkiranje nad priključkom za vodovodno omrežje (hidrant), pri čemer mora biti prepoved označena s predpisano prometno signalizacijo.

V skladu z navedenim mestnemu svetu predlagam, da predložen Predlog Pravilnika o odstranitvi, hrambi in izdaji nepravilno parkiranih vozil na območju Mestne občine Ptuj po obravnavi sprejme.

Pripravila:

Robert Brkić

Adela Ferme

**Miran SENČAR,**

**župan Mestne občine Ptuj**